CELEX: 32022R0057
Language: hu
Date: 2022-01-14 00:00:00
Title: A Bizottság (EU) 2022/57 végrehajtási rendelete (2022. január 14.) a Kínai Népköztársaságból származó kerékpárok behozatalára vonatkozó, az Indonéziában, Malajziában, Srí Lankán, Tunéziában, Kambodzsában, Pakisztánban és a Fülöp-szigeteken feladott, akár ezekből az országokból származóként, akár nem ilyenként bejelentett kerékpárok behozatalára is kiterjesztett végleges dömpingellenes vámnak az (EU) 2016/1036 rendelet 11. cikkének (2) bekezdése szerinti hatályvesztési felülvizsgálatot követő kivetéséről szóló (EU) 2019/1379 végrehajtási rendelet módosításáról

2022.1.17.   
               
               
                  HU
               
               
                  Az Európai Unió Hivatalos Lapja
               
               
                  L 10/15
               
            
         A BIZOTTSÁG (EU) 2022/57 VÉGREHAJTÁSI RENDELETE
         (2022. január 14.)
         a Kínai Népköztársaságból származó kerékpárok behozatalára vonatkozó, az Indonéziában, Malajziában, Srí Lankán, Tunéziában, Kambodzsában, Pakisztánban és a Fülöp-szigeteken feladott, akár ezekből az országokból származóként, akár nem ilyenként bejelentett kerékpárok behozatalára is kiterjesztett végleges dömpingellenes vámnak az (EU) 2016/1036 rendelet 11. cikkének (2) bekezdése szerinti hatályvesztési felülvizsgálatot követő kivetéséről szóló (EU) 2019/1379 végrehajtási rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) és különösen annak 14. cikkének (1) bekezdésére,
         mivel:
         
                     (1)
                  
                  
                     A Kínai Népköztársaságból származó kerékpárok behozatala az (EU) 2019/1379 bizottsági végrehajtási rendelettel (2) kivetett végleges dömpingellenes vám hatálya alá tartozik.
                  
               
                     (2)
                  
                  
                     Az Oyama Bicycles (Taicang) Co.,Ltd (a továbbiakban: Oyama) (TARIC-kiegészítő kód: B773) (3), a 0 %-os egyedi dömpingellenes vámtétel alá tartozó vállalat (a továbbiakban: Oyama) arról tájékoztatta a Bizottságot, hogy vállalkozásfejlesztést követően nevét Oyama Technology (Jiangsu) Co.,Ltd-re változtatta, és tevékenységi körét kibővítette a „motor- és vezérlőrendszerének kutatásával és fejlesztésével”. A vállalat nevének megváltoztatását (4) követően 2020. november 23-án kérte a Bizottságtól annak megerősítését, hogy a névváltoztatás nem befolyásolja jogát a korábbi nevéhez rendelt egyedi dömpingellenes vámtétel igénybevételére.
                  
               
                     (3)
                  
                  
                     A Bizottság megvizsgálta az aktában foglalt információkat, és arra a következtetésre jutott, hogy a névváltoztatás bejegyzése 2020. november 3-án megfelelően lezajlott az illetékes hatóságoknál (Taicang City Market Supervision & Administration Bureau), és nem eredményezett új kapcsolatot más vállalatcsoportokkal, amelyeket a Bizottság nem vizsgált meg. Ennek megfelelően a névváltoztatás nem befolyásolja az (EU) 2019/1379 végrehajtási rendelet megállapításait és különösen a vállalatra alkalmazandó dömpingellenes vámtételt.
                  
               
                     (4)
                  
                  
                     A fenti preambulumbekezdésben foglalt megfontolásokra tekintettel a Bizottság helyénvalónak ítélte az (EU) 2019/1379 végrehajtási rendelet oly módon történő módosítását, hogy az tükrözze a korábban a B773-as TARIC-kiegészítő kódhoz rendelt vállalat megváltozott nevét, és hogy a névmódosítás 2020. november 3-ától, a regisztrálás időpontjától váljon hatályossá.
                  
               
                     (5)
                  
                  
                     Az e rendeletben előírt intézkedések összhangban vannak az (EU) 2016/1036 rendelet 15. cikkének (1) bekezdésével létrehozott bizottság véleményével,
                  
               ELFOGADTA EZT A RENDELETET:
         
            1. cikk
            
               (1)   Az (EU) 2019/1379 végrehajtási rendelet 1. cikkének (2) bekezdése a következőképpen módosul:
               
                           „Oyama Bicycles (Taicang) Co. Ltd.”
                        
                        
                           B773
                        
                     helyébe a következő szövegrész lép:
               
                           „Oyama Technology (Jiangsu) Co., Ltd”
                        
                        
                           B773
                        
                     
            
               (2)   Az Oyama Technology (Jiangsu) Co., Ltd esetében a korábban az Oyama Bicycles (Taicang) Co. Ltd vállalathoz rendelt B773 TARIC-kiegészítő kód 2020. november 3-tól alkalmazandó.
            
            
               (3)   Az Oyama Technology (Jiangsu) Co.,Ltd által gyártott termékek behozatalára, az (EU) 2019/1379 végrehajtási rendelet 1. cikkének (2) bekezdésében az Oyama Bicycles (Taicang) Co. Ltd tekintetében megállapított dömpingellenes vámot meghaladó minden végleges vámot az alkalmazandó vámjogszabályoknak megfelelően vissza kell fizetni, vagy el kell engedni.
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. január 14-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 176., 2016.6.30., 21. o.
         
         
            (2)  A Bizottság (EU) 2019/1379 végrehajtási rendelete (2019. augusztus 28.) a Kínai Népköztársaságból származó kerékpárok behozatalára vonatkozó, az Indonéziában, Malajziában, Srí Lankán, Tunéziában, Kambodzsában, Pakisztánban és a Fülöp-szigeteken feladott, akár ezekből az országokból származóként, akár nem ilyenként bejelentett kerékpárok behozatalára is kiterjesztett végleges dömpingellenes vámnak az (EU) 2016/1036 rendelet 11. cikkének (2) bekezdése szerinti hatályvesztési felülvizsgálatot követő kivetéséről (HL L 225., 2019.8.29., 1. o.).
         
            (3)  Az Európai Unió integrált vámtarifája.
         
            (4)  A Taicang város Piacfelügyeleti és Adminisztrációs Iroda, Külföldi Befektetési Vállalat (Taicang City Market Supervision & Administration Bureau, Foreign Investment Company, reg. szám: 11030002) által kiadott, a módosítás regisztrálásáról szóló jóváhagyási értesítés, 2020. november 3.